***7. melléklet a 14/2012. (III. 6.) NEFMI rendelethez***

**A központi költségvetésből folyósított támogatás mértékének megállapításához szükséges adatszolgáltatás (művészeti évadbeszámoló) zenekarok, énekkarok részére**

**SZAKMAI MUNKA BEMUTATÁSA**

**A központi költségvetési támogatásból a tárgyévre vonatkozóan, valamint a tárgyévben történő kötelezettségvállalás esetén a beszámoló napjáig megvalósult produkciók szakmai adatai**

|  |  |  |  |  |  |  |
| --- | --- | --- | --- | --- | --- | --- |
| A zenekar összes fellépésének száma (az operaelőadások kivételével): | | | | | | 101 |
| Az opera-előadásokon történő közreműködés száma: | | | | | | 2 |
| A zenekar belföldi hangversenyeinek száma | | | | | |  |
|  | | | | *a)* székhelyen: | | 54 |
|  | | | | *b)* székhelyen kívül | |  |
|  | | | | | *ba)* megyén belül: | 7 |
|  | | | | | *bb)* megyén kívül: | 32 |
| A zenekar külföldi hangversenyeinek száma: | | | | | | 10 |
| Az ifjúsági hangversenyek száma: | | | | | | 52 |
| A hangversenyen előadott magyar szerzők műveinek száma: | | | | | | 16 |
| A hangversenyen előadott kortárs magyar szerzők műveinek száma: | | | | | | 6 |
| A hangversenyen előadott kortárs magyar művek elhangzásának száma összesen: | | | | | | 6 |
| A kereskedelmi forgalomba hozott hangfelvételek, képfelvételek száma: | | | | | | 0 |
| A meghívott magyar vendégművészek fellépéseinek száma | | | | | |  |
|  | | | - szólisták, karmesterek: | | | 48+10 |
|  | | | - együttesek: | | | 12 |
| A meghívott külföldi vendégművészek fellépéseinek száma | | | | | |  |
|  | | - szólisták, karmesterek: | | | | 22+12 |
|  | | - együttesek: | | | | 5 |
| Az ifjúsági hangversenyek becsült nézőszáma: | | | | | | 19200 |
| Becsült nézőszám külföldön: | | | | | | 4200 |
| A zenekar által a három leggyakrabban használt hangversenyterem | | | | | |  |
|  | - megnevezése és címe: Bartók Terem, Szombathely, Rákóczi u. 3. | | | | |  |
|  | - a férőhelyek száma: | | | | | 385 |
| A fizetőnézők száma belföldön / becsült szám az ifjúságiakkal együtt / | | | | | | 38500 |
| A fizetőnézők száma külföldön / becsült szám / | | | | | | 3650 |

**A zenekar/énekkar létszáma a tárgyévben**

(A tárgyévben az előadó-művészeti szervezetnél teljes munkaidőben foglalkoztatott munkavállaló vehető figyelembe. Művészi munkakörben, részmunkaidőben foglalkoztatott munkavállalót a részmunkaidő arányában kell figyelembe venni.)

|  |  |
| --- | --- |
| Teljes munkaidőben, művészi munkakörben foglalkoztatott munkavállalók létszáma: | 68 |
| Részmunkaidőben, művészi munkakörben foglalkoztatott munkavállalók létszáma: | 15 |
| Teljes munkaidőben, nem művészi munkakörben foglalkoztatott munkavállalók létszáma: | 7 |
| Részmunkaidőben, nem művészi munkakörben foglalkoztatott munkavállalók létszáma: | 0 |
| Szakirányú felsőfokú végzettséggel rendelkező művészi munkakörben foglalkoztatott munkavállalók százaléka: | 96,3% |

**I. Szöveges évadértékelés**

A Savaria Szimfonikus Zenekar 2016-2017-es szezon a hagyományos, bérletekre és bérleten kívüli, bel- és külföldi hangversenyekre épülő struktúrát követte: a Bartók Terem közönsége a koncertévadban négy bérletsorozattal találkozhatott, Szimfónia – Kamara – Szt. Márton - Zenemanók bérlettel. A bérleten kívüli előadások főként jeles alkalmakhoz kapcsolódtak – Zene Világnapja, Karácsony, Szilveszter, Magyar Kultúra Napja, Húsvét, de természetesen nem maradhattak el a filmzenei estek sem. Magyarországi vendégszerepléseink főként a Filharmónia Magyarország Nonprofit Kft. szervezésében valósultak meg, míg külföldi fellépéseink során 9 ausztriai és 1 horvátországi meghívásnak tettünk eleget.

A **Szimfónia bérlet** előadásai során az évadban ezúttal ismét 10 hangversenyt kínáltunk közönségünknek, ebből 8 alkalommal játszott a Savaria Szimfonikus Zenekar. Vezetőkarmesterünk, Madaras Gergely mellett magyar és külföldi karmesterek egyaránt irányították a szombathelyi együttest, a közreműködők között elismert magyar és nemzetközi művészek mellett hagyományainknak megfelelően a publikum ismét találkozhatott fiatal feltörekvő művészekkel is.

Madaras Gergely vezényelte az évadnyitó hangversenyt /2016. szeptember 16./, mely méltóképp prezentálta az évadot jellemző orosz-magyar kapcsolatot. Bartók és Hidas művei mellett Muszorgszkij és Borodin alkotásait hallhatta a közönség, szólistaként a zenekar oboaművésze, Baldauf Veronika működött közre.

A bérlet második előadásán /2016. október 20./ a magyar származású, Bécsben valamint Berlinben élő testvérpár, Stephan és Christoph Koncz irányította az együttest. Mindkét művész bemutatta hangszeres tudását egy-egy versenymű tolmácsolásakor, a szimfonikus alkotások vezénylését is elosztották egymás között.

A harmadik koncerten /2016. november 25./ismét ausztriai művészek léptek a Bartók Terem színpadára. Georg Kugi vezényletével hangzott el Smetana: Moldva című szimfonikus költeménye, majd ezt követte Philipp Glass két zongorára írott versenyműve, Suhrud Athawale és Pawel Markowicz közreműködésével. A hangversenyt Dvorak 8. szimfóniája zárta.

A sorozat 4. előadását Bartóknak és a magyar zenének szenteltük /2016. december 9./. A Madaras Gergely által dirigált hangversenyen Rózsa Pál: Duna szimfóniájának ősbemutatója mellett 3 Bartók mű szerepelt a programban: A 2. zongoraverseny, melynek szólistája Fülei Balázs volt, valamint a Két kép és a Csodálatos mandarin szvitváltozata.

Az ötödik koncert / 2017. január 20./ különleges programot kínált a közönségnek. Dohnányi 1. hegedűversenyét Baráti Kristóf játszotta, majd a második félidőben az egyik legnépszerűbb szimfonikus darab, Muszorgszkij-Ravel: Egy kiállítás képei című műve hangzott el, Madaras Gergely irányításával.

A hatodik hangverseny /2017. február 17./ karmestere Cem Mansur volt Törökországból, míg szólistaként a fiatal nemzedék egyik legkeresettebb művészét, Pálfalvi Tamás trombitaművészt hallhatta a publikum.

A hetedik koncert alkalmával /2017. március 30./ vendégegyüttest köszönthettünk Szombathelyen. Takács-Nagy Gábor és a MÁV Szimfonikus Zenekar vonós kamarazenekara hozta el műsorát, melynek során Britten és Schubert alkotásokat adtak elő.

A nyolcadik hangversenyen /2017. április 7./ Kelemen Barnabás mutatkozott be kettős szerepben: szólistaként és karmesterként egyaránt lenyűgözte a közönséget és a zenekari művészeket.

A bérletlátogatók kilencedik alkalommal / 2017. április 28./ újra egy vendégzenekarnak tapsolhattak: ezúttal a Nemzeti Filharmonikus Zenekar Mendelssohn-Schumann programja hangzott el a Bartók Teremben, két izraeli vendégművész, Yoav Talmi zeneszerző-karmester és Alon Goldstein közreműködésével.

A bérlet záróhangversenyén /2017.május 25./ Madaras Gergely vezényelte a Savaria Szimfonikus Zenekart. Az évadra jellemző orosz – magyar zenei világnak jegyében elsőként Kodály: Magyar rondója hangzott el, ezt Peter Vasks angolkürtre írott versenyműve követte, melyet Lencsés Lajos adott elő. A koncertet Sztravinszkij: Petruska című alkotása zárta.

A Szimfónia bérlet két előadásához kapcsolódott az a Madaras Gergely által moderált zenei előadás, Hangos látás-színes hallás címmel, ahol Muszorgszkij-Ravel: Egy kiállítás képei valamint Sztravinszkij: Petruska című műveit ismertette meg az érdeklődőkkel. A szimfonikus zenekar által a koncert második felében eljátszott művekről az egyórás „beavató” műsor első részében zeneileg és zenetörténetileg a publikum tagjai egyaránt kaptak információt, Madaras Gergely szakmailag rendkívül megalapozott, ám mégis közvetlen, közönségbarát moderálásában.

A **Szent Márton bérlet** előadásai közül elsőként / 2016. szeptember 30./ a Zene Világnapját köszöntöttük. Vásáry Tamás irányította a Savaria Szimfonikus Zenekar művészeiből és a Művészeti Szakgimnázium zenei tagozatos növendékeiből összeállított zenekart, a műsoron Mozart és Liszt művei szerepeltek.

A sorozat második hangversenyét / 2016. december 21. /az AGORA Kulturális Központban rendeztük meg. A Sopron Balett előadásában a leghíresebb karácsonyi balett került bemutatásra, Csajkovszkij: A diótörő című alkotását ezúttal Vlagyimir Fomin rendezésében láthatta a közönség. Madaras Gergely vezényelte a zenekart, közreműködött a Paragvári Utcai Általános Iskola kórusa is.

A Szent Márton bérlet harmadik koncertje /2017. március 10./ ismét az Agorában került megrendezésre. Az oratorikus műfaj egyik legkiemelkedőbb alkotását, Verdi: Requiemjét adta elő Madaras Gergely vezényletével a Nemzeti Énekkar, a Savaria Szimfonikus Zenekar és a négy kiváló énekes szólista: a Bibiana Nwobilo helyett bravúrosan beugró Somogyvári Zita, Németh Judit, László Boldizsár és Palerdi András.

A sorozatot a hagyományos „Húsvéti hangverseny” zárta /2017. április 12./. Bach és Mendelssohn művei hangzottak el a „Reformáció Évének” jegyében. Két osztrák vendégművész tette nemzetközivé a koncertet: karmesterként Christian Birnbaumot, énekesként pedig Cornelia Horakot köszönthette a közönség.

A **Kamarazene bérlet** az előzetes tervek szerint hat hangversenyt kínált a közönségnek. Az elsőn /2016.szeptember 27./ Vásáry Tamás és Kokas Katalin szonátaestjére került volna sor, ám technikai okok miatt az előadás meghiúsult. A második hangversenyen /2016. november 28./ a Zempléni Kürtquartett lépett fel. Zempléni Szabolcs kürtművész és tanítványai egy zenés utazásra hívták a hallgatóságot, bemutatva az európai nemzetek különböző zenei stílusait. A sorban /2017. január 16./ Győri Noémi fuvolaművész és Csillagh Katalin zongoraművész lemezbemutató estje következett. A negyedik hangversenyen /2017. február 27./ Szabadi Vilmos hegedűművész, Shimanuki Megumi zongoraművész valamint két zenekari művészünk, Aya Shirai csellóművész és Sárközi Gábor nagybőgőművész a vonós kamarazeneirodalomvilágába nyújtott betekintést. Az ötödik előadáson /2017. március 20./ Demeniv Mihály, az ifjú harmonikaművész sokszínű és virtuóz játékát csodálhatta meg a Bartók Terem közönsége. A sorozatot /2017. május 15./ a Dodecachordon gitárduó – Márku Zsuzsa és Notis Georgiou – különleges, mediterrán szerzők műveiből összeállított műsora zárta. A Kamarazene bérlet 5 megvalósult előadása nagyon sokrétűen és változatosan mutatta be a kamaramuzsikálás intim zenei világát.

A hagyományos bérletsorozatok vásárlói immár harmadik éve egy „Ráadáshangversenyre” /2016. június 2./ is meghívást kapnak. Ezúttal. Alfonso Scarano olasz dirigens irányításával Beethoven két alkotása hangzott el: az első félidőben a Hármasverseny, nemzetközi szólistákkal – Anton Sorokow, Meehae Ryo és Jimmy Chiang, majd a szünet után a II. szimfónia.

A szimfonikus és kamarazene bérletek során törekedtünk arra, hogy hűek maradjunk a sokszínűséghez: a számos külföldi és magyar vendégművésszel együtt széles spektrumú, a zenei korszakokat a barokktól napjainkig felölelő műsorszerkesztéssel kínáltunk igényesen megvalósított, magas művészi színvonalú hangversenyeket Szombathely közönségének.

A **Zenemanók bérlet** eddigi népszerűsége mindenképpen igazolta azt, hogy szükség van az ilyen bevezető-ismerkedő hangversenyekre. A 2016- 2017-es szezonban négy olyan programot kínáltunk, ami az elmúlt évekhez képest még jobban megszólította az ifjú koncertlátogatókat. Minden műsor konkrétabb tematizálást kapott, emellett vizuális hatások és szerepjátékok szintén gazdagították és elősegítették a befogadást. A Savaria Rézfúvós Quintett műsorában /2016. november 09-10./ egy zenetörténeti utazásra hívta a kicsiket: az ősidőktől kezdve a legjellemzőbb stíluskorszakokat érintve apró, humoros színpadi jelenetekkel elegyítve egészen napjaink könnyűzenei világáig vezették végig a lelkes hallgatóságot. A második hangverseny tematikája /2016. december 12-14./ a karácsonyi ünnepvárás volt. A zenei betétek között Kelemen Zoltán színművész karácsonyi verseket és történeteket mesélt, ezáltal még jobban kihangsúlyozva a Karácsony szellemiségét. A sorozat harmadik előadásán / 2017. február 28 – március 01./ egy zenés színdarabot adott elő a zenekar tagjaiból alakult alkalmi színtársulat. A népmesei elemekből összeállított mesejáték szövegkönyvét a közreműködők közösen írták, így mindenkinek lehetősége nyílt igazi alkotóként is szerepet vállalni a folyamatban. A darabban értelemszerűen a zene központi szerepet játszott, a szereplők mindegyike közreműködött a saját hangszerén, sőt a közönség tagjait is megénekeltették. A negyedik program / 2017. április 25-27./ szervesen kapcsolódott az általános iskolai tananyaghoz. Prokofjev zenés meséjét, a Péter és a farkast adta elő a szimfonikus zenekar, Sándor János vezényletével. Ehhez az előadáshoz egy bábjáték társult: Medgyesi Anna zalaegerszegi bábszínész játszotta el a mesét.

A megújult sorozat feltétel nélküli sikere igazolta, hogy a zene mellett az előadásban fontos szerepet kapó egyéb aktivitások még jobban segítik a befogadást, még vonzóbbá tesznek egy-egy zenei eseményt.

Az ifjúsági hangversenyekhez kapcsolódott az a Mozart életét apró zenei részletekkel, narrációval és vetítéssel bemutató műsor / 2016. október 12./, melyet Király Katalin, a Paragvári utcai Általános és Művészeti Iskola pedagógusa állított össze. A zenekar tagjaiból alakult, a Kicsinyek Kórusához igazodó méretű kamaraegyüttes valamint az énekkar produkciója nagy sikert aratott, várhatóan a 2017-2018-as szezon több alkalommal kerül ismét előadásra.

Természetesen a bérletes programok mellett számos **bérleten kívüli előadást** is hallhatott a szombathelyi közönség. Hagyományteremtő szándékkal egy szabadtéri Promenád-hangversennyel indult a szezon / 2016. szeptember 8./. Szombathely főterén csaknem 1000 érdeklődő hallgatta a népszerű zenekari darabokból összeállított műsort, Madaras Gergely vezényletével. 2016. szeptember 30-án a Zene Világnapja alkalmából Vásáry Tamás vezényelte a szimfonikus zenekar művészeiből és a Művészeti Gimnázium növendékeiből összeállított együttest, a műsoron Mozart és Liszt művei szerepeltek. Ismét megrendezésre került az immár hagyományosnak tekinthető koncert /2016. október 15./ az Evangélikus templomban, műsorán ezúttal Walcha, Mozart, Mendelssohn és Haydn művei szerepeltek. A fenntartó város által október végén szervezett ünnepi rendezvénysorozatból természetesen nem maradhatott ki a Savaria Szimfonikus Zenekar sem. Technikai okok miatt az eredetileg tervezett Fidelio előadás nem valósulhatott meg, sőt a zenekar alapító karmestere betegsége miatt sajnos az általa összeállított Ünnepi hangversenyt / 2016. október 29./ sem tudta elvezényelni. helyette Antal Mátyás dirigált a koncerten, ahol a szabadság eszményéhez kapcsolódó operaáriák mellett Liszt két műve, a Magyar fantázia és a Les Préludes is elhangzott. Az énekes szólisták Molnár András és Foki Dániel voltak, míg a zongoraszólót Kiss Márton játszotta. Szent Márton ünnepén, a hagyományos díjátadó gálán is közreműködött a zenekar. A műsorban kerültek bemutatásra azok az új kortárszenei alkotások, melyeket a Bartók Fesztivál zeneszerzéskurzusának hallgatói alkottak. A rendelkezésükre bocsátott, Szent Mártonhoz kapcsolható zenei anyagok feldolgozásával, újra gondolásával született 5-6 perces zenekari művek érdekes színfoltjai voltak a gálaműsornak, melyen Dobszay Péter irányította az együttest. A közkedvelt filmzenei estek / 2015. november 17.-19. / Pejtsik Péter vezényletével ezúttal is nagy sikert arattak. Hollywood ismert és kevésbé ismert zenéi között a műsorvezető szerepét Vitányi Judit és Bartók Zoltán töltötte be, az énekes betéteket a Veres Mónika /Nika/ és a szombathelyi születésű Tóth Dani szólaltatta meg. A hangversenyen a zenekar tagjai kórusként is szerepeltek, hiszen Pejtsik Péter hangszerelésében a „Különben dühbe jövünk” című film egyik legmulatságosabb jelenetét, az énekkari próbát is előadták, Az évet a hagyományos „Szilveszteri Hangversenyek” /2016. december 29. és 30./ zárták. Ismét Bíró Péter vezényelte a könnyed, főként a Strauss család tagjainak és magyar operettszerzők szerzeményeiből összeállított programot, melyen Mádi Veronika és AranyTamás lépett fel szubrett és táncos komikus szerepben. 2017. február 8-án rendezte meg a Művészeti Szakközépiskola növendékeinek hagyományos gálahangversenyét a Bartók Teremben, melyen a zenekar kísérte a kiválasztott ifjú tehetségeket. Vásáry Tamás a szezonban másodszor is eljött a Bartók Terembe / 2017. április 20./, ezúttal a televízióból már jólismert és rendkívül népszerű „A zenén túl” című beszélgetős műsort láthatták az érdeklődők, Beethoven személyiségével és munkásságával a középpontban. Az évad utolsó bérleten kívüli eseménye Fülei Balázs zongoraművész és a Muzsikás Együttes közös Bartók műsora volt / 2017. május 05./, az országos turné részét képező népdalénekléssel és néptánccal is színesített előadás hatalmas sikert aratott.

A Savaria Szimfonikus Zenekar az évad során fellépett hazánk több városában is. 2017. január 2-án Kaposváron adta elő a „Szilveszteri Hangversenyek” programját, majd februárban és márciusban a Filharmónia által szervezett általános iskolai és gimnáziumi ifjúsági hangversenyek szólították az együttest a város határain kívülre, Vas, Veszprém és Zala megyébe. Március 24-én a MüPában szerepelt a zenekar, az itt elhangzó „A mozi hangjai” című műsor nagyrészben a szombathelyi „Hollywood Classics” műsorokra épült. Pejtsik Péter vezényelt, szólistaként Fischl Mónikának, Radics Giginek, Dolhai Attilának és Király Viktornak tapsolhatott a nagyszámú közönség. Március 30-án a szomszédos Zalaegerszegen lépett fel a zenekar, a helyi bérletsorozatban bemutatott program közreműködői Gudni Emilsson izlandi karmester és Giuseppe Nova olasz fuvolaművész voltak. Április 6-án a Filharmónia által szervezett keszthelyi bérletsorozat előadásán Kelemen Barnabás dirigált egy Haydn-Mozart-Beethoven programot, majd április 21-én ismét Zalaegerszeg volt a vendégszereplés helyszíne. Ezúttal a korábban Szombathelyen is előadott „ A zenén túl” műsort hallhatták az érdeklődők Beethovenről, Vásáry Tamással. Májusban két alkalommal is Budapestre utazott az együttes. Első alkalommal, május 3-án egy diplomahangverseny kísérőzenekaraként lépett fel a Zeneakadémián – Bartók: 2. hegedűverseny, szólista: György Boglárka -, majd az Operaház felkérésére a kortárs magyar operákat bemutató sorozat egyik eseményeként Madarász Iván: Utolsó keringő című operáját adta elő az Erkel Színházban /2017. május 15./, Szennai Kálmán vezényletével, a Magyar ÁŰllami Operaház szólistáinak közreműködésével.

A külföldi fellépések ezúttal 9 alkalommal Ausztriába /Bécs, Tulln, Laxenburg, Güssing, Villach, Geresdorf/ valamint 1 alkalommal Horvátországba /Varasd / szólították a zenekart. A hangversenyek többsége már meglévő kapcsolatok köszönhetőek, de akad köztük új, az elmúlt szezon során kialakult kontakt eredménye. A visszajelzések minden esetben pozitívak, ezért már történtek egyeztetések a következő évadok kapcsán is.

A június elején lezárult hivatalos koncertévad után egy lemezfelvételen közreműködött az együttes, Andrea Kauten magyar származású svájci zongoraművésznő készítette el Brahms és Götz zongoraversenyeket rögzítő CD-jét. Júliusban a Bartók Fesztivál keretében a zárókoncerten játszott a Savaria Szimfonikus Zenekar. A Vajda Gergely vezette karmesterkurzuson két igazán komoly feladatot jelentő balettzene volt műsoron: Bartók: Fából faragott királyfi és Sztravinszkij: Tavaszi áldozat című kompozíciói. A fesztivált záró hangversenyen, melyet az Agorában rendeztek meg, a kurzus növendékei vezényelték a zenekart, a Bartók mű esetében homokanimáció társult a zenéhez , a Sztravinszkíj balettet pedig a Bozsik Yvette Társulat balettművészei tették láthatóvá. A zenekar által szervezett Iseumi Játékok 2017 programsorozat előadásai közül 2 előadáson közreműködik az együttes: Mozart: Szöktetés a szerájból című operáját Hábetler András rendezésében, Szennai Kálmán vezényletével láthatták az érdeklődők, míg a Rock-Symphony fantázianevű hangverseny karmestere Hermine Pack volt.

Mint a fentiekből is kitűnik, a Savaria Szimfonikus Zenekar 2016-2017 -es évada egy nagyon tartalmas, sokszínű, szakmailag rengeteg kihívást tartalmazó koncertszezon volt – 2016 szeptemberétől 2017 augusztusáig 111 rendezvény valósult meg a zenekar és partnerei szervezésében, ebből 103 alkalommal közreműködött az együttes vagy a zenekar művészei.

**a) társulati művészeti-szakmai közösségépítő tevékenység bemutatása**

Az együttes továbbra is az elmúlt évadokra jellemző, sokrétű és sokszínű művészeti programok megvalósításával teljesíti az alapításkor megfogalmazott célkitűzéseket: Szombathely és Vas megye kulturális életének meghatározó szereplőjeként országos és nemzetközi színtéren is magas színvonalú hangversenyeken tolmácsolja a zeneművészet nagyszerű alkotásait. A zenekar tagjai a sokéves közös munka során kialakították azonos zenei nyelvezetüket, amely alapja az egységes megszólalásnak, zenei megformálásnak. Ez a munkában is tükröződő harmónia természetesen a közösségre is kihat, hiszen a koncerteken tapasztalható egység alapja a zenekari tagok egymást tisztelő és elismerő kapcsolatán nyugszik.

**1. az évadra kitűzött célok és azok megvalósulása**

Az együttes vezetésének azon célja, hogy az évad során a közönségünket a legmagasabb színvonalon kiszolgáljuk, mindenképp teljesült. A 2015-2016-os évad 3 különböző, esti bérletében a zenekar mellett felléptek a magyar zenei élet meghatározó szólistái, karmesterei természetesen külföldi vendégművészekkel egyetemben.

**2. társulati tagok egyéb, a szervezet működéséhez közvetlenül nem kapcsolódó művészi**

**tevékenységének bemutatása**

A Savaria Szimfonikus Zenekar tagjaiból alakult kamaraegyüttesek rendszeresen fellépnek a város és a megye rendezvényein, és nemcsak a kulturális eseményeken, de az önkormányzatok és a különböző cégek egyéb célú programjainak is állandó résztvevői.

**3. a társulat foglalkoztatottsága**

A Savaria Szimfonikus Zenekar az ország legkisebb létszámmal működő szimfonikus együttese. A jelenleg 81művészből álló zenekar tagjai a viszonylag alacsony létszám miatt szinte valamennyi produkcióban színpadra lépnek, bizonyos hangszercsoportok esetén még a váltási lehetőség sem megoldott. A műsorok sokszínűsége komoly kisegítői állomány biztosítását is igényli. Bár az elmúlt idényhez képest – részben a központilag kezdeményezett bérmódosítás valamint a nemzeti minősítésű zenekarnak járó forrásbővítés eredményeképpen javult a helyzet, továbbra is szükség lenne a zenész munkavállalók körében további állománybővítésre

**b) hazai és nemzetközi szakmai és művészeti kapcsolatépítési és együttműködési gyakorlat bemutatása**

**1. együttműködések bemutatása**

Belföldi koncerttevékenységünk egyik legmeghatározóbb kapcsolata a Filharmónia Magyarország Nonprofit Kft.A szombathelyi bérletsorozatoknál a Nemzeti Énekkar szombathelyi fellépéseinek egyeztetésében segít partnerünk, míg a megyén kívüli fellépéseknél már a szervezésben is komoly szerepet játszik a Filharmónia, az általuk rendezett bérletes sorozatokban, főként a Dunántúlon, rendszeresen közreműködik a zenekar. A Nemzetközi Bartók Fesztiválon az együttes hagyományosan állandó résztvevő, a karmesterkurzus rezidens zenekaraként minden évben meghatározó szerepet játszik a fesztivál programjában. Saját kezdeményezésre sikerült kapcsolatot találni a szomszédos megyeszékhely, Zalaegerszeg felé – itt egyfajta hiánypótló szerepet tud betölteni együttesünk. A zenekarról kialakult általános pozitív vélemény eredményeképpen számos egyéb felkérés is érkezett belföldről, ezek a kapcsolatok már a következő évadban is jelenthetnek újabb fellépéseket.

Külföldi kapcsolataink struktúrája alapjaiban nem változott. Az ausztriai hangversenyek során Walter Franz güssingi karmesterrel már lassan 40 éve dolgozik együtt a zenekar, évente 3-4 alkalommal. A grazi Zeneművészeti Egyetem karmesterosztályának vezető asszisztense Hermine Pack, az ő segítségével egyre nagyobb részt vállalhatunk a grazi egyetem karmesterképzésében. Bécsi kapcsolataink, Kurt Schmid és a bécsi székhelyű IMK kulturális menedzseriroda révén továbbra is több szereplési lehetőséget nyújtanak zenekarunknak illetve a zenekarunk művészeiből alakult kamaraegyütteseknek. Az előrejelzések azt mutatják, hogy az évad során fellépett külföldi művészek szeretnének az együttessel külföldi helyszíneken is együtt dolgozni, ezekről most zajlanak az egyeztetések.

**2. meghívott vagy együttműködő művészek felsorolása**

***karmesterek:***

Vásáry Tamás

Pejtsik Péter

Kelemen Barnabás

Sándor János

Szennai Kálmán

Bíró Péter

Takács-Nagy Gábor

Antal Mátyás

Dobszay Péter

Lakner-Bognár Nóra

Peter Lang – Ausztria

Stephan Koncz – Németország

Christoph Koncz – Ausztria

Georg Kugi - Ausztria

Walter Franz – Ausztria

Kurt Schmid – Ausztria

Cem Mansur – Törökország

Gudni Emilsson – Izland

Christian Birnbaum – Ausztria

Yoav Talmi – Izrael

Andjelko Igrec – Horvátország

Alfonso Scarano - Olaszország

***szólisták:***

Vincze Eszter – fuvola

Seregély Krisztina – ének

Simon Krisztina – ének

Molnár András – ének

Foki Dániel – ének

Kiss Márton – zongora

Nádasi Veronika – ének

Miller Zoltán – ének

Veres Mónika – ének

Tóth Dániel – ének

Zempléni Anita – fuvola

Fülei Balázs – zongora

Mádi Piroska – ének

Arany Tamás – ének

Kovács Szilárd - ének

Kelemen Zoltán -színművész

Győri Noémi – fuvola

Csillagh Katalin – zongora

Baráti Kristóf – hegedű

Pálfalvi Tamás – trombita

Szabadi Vilmos – hegedű

Németh Judit – ének

Somogyvári Zita -ének

László Boldizsár – ének

Palerdi András - ének

Demeniv Mihály – harmonika

Fischl Mónika – ének

Radics Gigi – ének

Dolhai Attila – ének

Király Viktor – ének

Medgyesi Anna – bábszínész

Petrás Mária – népi énekes

Farkas Zoltán és Tóth Ildikó – néptánc

Gál Gabi – ének

Szappanos Tibor – ének

Hámori Szabolcs – ének

Wittinger Gertrúd – ének

Meláth Andrea -ének

Körösi András – ének

Boncsér Gergely – ének

Lencsés Lajos – angolkürt

Jobbágy Anett – ének

Lórincz Judit – ének

Nánási Helga – ének

Ódor Botond – ének

Rácz István – ének

Hábetler András – ének

Shin Young Park / Dél-Korea / hegedű

Katharina Tschakert /Ausztria/ - ének

Martina Steffl /Ausztria/ - ének

Sergio Tallo-Torres /Ausztria/ - ének

Stephan Koncz /Németország/ - cselló

Christoph Koncz /Ausztria/ - hegedű

Pauline Pfeffer /Ausztria/ - ének

Elisabeth Wolfbauer /Ausztria/ - ének

Bohan Choe / Dél-Korea/ - ének

Georg Lehner /Ausztria/ - ének

Suhrud Athavale /Egyesült Államok/ - zongora

Pawel Markowicz / Lengyelország/ - zongora

Shimanuki Megumi /Japán/ - zongora

Giuseppe Nova /Olaszország/ - fuvola

Cornelia Horak /Ausztria/ - ének

Alon Goldstein /Izrael/ - zongora

Margareta Klobucar /Horvátország/ - ének

Franz Leitner /Ausztria/ - ének

Matia Meic /Horvátország/ - ének

Anton Sorokow /Ausztria/ - hegedű

Meehae Ryo /Dél-Korea/ - cselló

Jimmy Chiang /Taiwan/ - zongora

***Együttesek:***

Savaria Rézfúvós Quintett

Zempléni Kürtquartett

Sopron Balett

Paragvári u. Ált és Művészeti Iskola kórusa

Bozsodi Quartett

Dodecachordon Gitárduó

Nemzeti Filharmonikus Zenekar

Nemzeti Énekkar

Máv Szimfonikus Zenekar

Muzsikás Együttes

Vox Savariae

Bozsik Yvette Társulat

Güssinger Stadtchor /Ausztria/

Gerersdorfer Singkreis

/Ausztria/

Chorus Angelicus

/Horvátország/

Zbor Via

/Horvátország/

Helmut Tomschitz zenekara /Ausztria/

**c) közönségkapcsolati rendszer bemutatása**

**1. közönségszervezési munka bemutatása (az évadra meghatározott feladatok és teljesítésük különösen a módszerek, eszközök és eredményesség tekintetében)**

A Savaria Szimfonikus Zenekar közönségszervezése egyrészt a már meglévő, rendszeresen hangversenyre járó közönség folyamatos tájékoztatását jelenti az aktuális műsorokról, másrészt új koncertlátogatók érdeklődésének felkeltését.

Közönségszervezési munkánk alapja a leendő közönség minél szélesebb körben, minél több csatornán történő informálása. Honlapunk, és e-mail címeket is tartalmazó adatbázisunk ebben nagy segítség, hírlevelünket havonta küldjük mindazoknak, akik ezt a szolgáltatásunkat igényelték. A legnépszerűbb közösségi oldal, a Facebook adta lehetőségeket is kihasználjuk közönségszervezés céljából, és a helyi elektronikus médiában is megjelentetjük műsorainkat. Azonban gondolnunk kell az idősebb korosztályra is, akik nem használják az internetet. A legtöbb koncertünkről jelenik meg anyag a helyi írott médiában. Az összes hangversenyünkre készül hangverseny-ismertető, amelyben nemcsak az adott koncert műsorát, szerzőit ismertetjük részletesen, hanem az elkövetkezendő hetek műsorait is propagáljuk.

Amennyire anyagi helyzetünk engedi, plakátokkal, szórólapokkal, rádió spotokkal és bannerekkel is igyekszünk koncertlátogatóink számát növelni. A helyi televízió kulturális műsorában rendszeresen helyet kapnak hangversenyeink. Városi intézmények dolgozóinak szakmai jegyeket ajánlunk fel. A Bartók Béla Zeneiskola, a Művészeti Szakközépiskola és a Savaria Egyetemi Központ tanárait és diákjait rendszeresen értesítjük műsorainkról. A helyi kórusok kórusvezetői is segítségünkre vannak hangversenyeink népszerűsítésében. A helyi rádiós, tévés játékokhoz és a báli rendezvényeken folyamatosan ajánlunk fel nyereményként koncertjegyeket. Zenei témájú kiadványokban országosan is megjelennek hangversenyeink.

2016-ban ismét megújult a [www.sso.hu](http://www.sso.hu), mely a legmodernebb trendekhez igazodó arculattal csalogatja az olvasókat. Az oldalon új menüpontok is helyet kaptak, így a megújult honlapon a látogatók még egyszerűbben böngészhetnek a zenekar eseményei között saját fejlesztésű naptárrendszerünknek köszönhetően.

**2. karitatív tevékenyég bemutatása**

Minden hangversenyünkről tájékoztatjuk a helyi idősek otthonait. Nyugdíjasoknak, diákoknak kedvezményes jegyeket biztosítunk. A Bartók Béla Zeneiskola, a Művészeti Szakközépiskola és a Savaria Egyetemi Központ tanárai és diákjai, helyi kórusok tagjai, városi intézmények dolgozói szakmai jeggyel hallgathatják hangversenyeinket.

**d) jegyértékesítési rendszer bemutatása**

**1. marketingstratégia bemutatása**

A Savaria Szimfonikus Zenekar 2012 óta a belépőjegyeket és a bérleteket az InterTicket Kft. által üzemeltetett jegyfoglaló-és eladórendszerén keresztül végzi. Ezzel az újítással megkönnyítettük az érdeklődök információszerzését a különböző hangversenyeinkkel kapcsolatban, és biztosítani tudjuk a közvetlen és online vásárlás vagy foglalás lehetőségét. Természetesen a honlapról direkt módon sikerül elérni a jegyértékesítési felületet. A zenekar szolid árai vonzónak tűnhetnek a hangverseny látogatók számára. Aki pedig rendszeres hallgatóvá válik, további kedvezményekben részesül a megelégedettséget alapul véve. Ezekkel a fejlesztésekkel remélhetőleg emelkedni fog a különböző hangversenyeink látogatottsága.

A zenekar értékesítés-ösztönzési célja az új látogatók megnyerése, a rendszeres hallgatók kedvezményben részesítése és az alkalmi hangverseny látogatók újra látogatásának ösztönzése. Az értékesítési promóciók fontos részét képezik a direktmarketing eszköztárának, így a céljaink elérése érdekében különböző CD-ket, DVD-ket és kedvezményeket tudunk biztosítani a közönségünk számára.

Minden egyes hangverseny előtt plakátokat készítettünk, hogy a lakosság értesüljön az összes előadásról. Plakátjaink szerkesztésekor a legfontosabb szempont a figyelemfelkeltés, az esztétikum és a lényegre törő információközlés. Ezen kívül minden hangversenyen hangverseny ismertetőket nyomtatunk, melyek a következő előadásainkat is tartalmazzák.

**2. módszerei, eszközei (hálózat működtetése, területi hatókör, csatornák)**

***1)* Értékesítési részleg**

A zenekar értékesítési részlege kihasznál minden lehetőséget a jegyek értékesítésére: csoportos megrendelések telefonon, faxon vagy e-mail formájában, közvetlen eladás irodánkban, utánvéttel történő értékesítés.

***2)* InterTicket jegyiroda-hálózat**

Az Interticket jegyiroda-hálózata rengeteg jegyirodával tartja a közvetlen kapcsolatot. Ezt az on-line rendszert használják utazási irodák, tourinform irodák, hotelek, hanglemezboltok és más, az adott rendezvényhez kapcsolódó tevékenységi körben működő cégek. A vásárlók ezen az eladóhelyen az általunk kínált rendezvényekre belépőjegyet foglalhatnak, közvetlenül vásárolhatnak, internetes foglalásukat érvényesíthetik.

***3 )*Internet**

A saját weboldalunkon ([www.sso.hu](http://www.sso.hu/)) is lehetőségük van az érdeklődőknek tájékozódni és jegyeket foglalni, vásárolni a különböző hangversenyeinkre. A foglalás minden esetben ingyenes.

**3. bérletek bemutatása (gyerek, ifjúsági bérlet, nyugdíjas bérlet, felnőtt bérlet száma, bérleteken belüli telítettség stb.)**

4 különböző bérletet értékesítettünk a 2016/2017-os évadban: 3 bérletet felnőttek részére - Szimfónia, Szt. Márton és Kamara -, valamint a Zenemanók bérletet, óvodások és kisiskolások számára.

A Szimfónia bérletre rendkívül nagy érdeklődés van térségünkben, nemcsak magyar, hanem külföldi hallgatót is szép számmal üdvözölhetünk a Bartók Teremben. (96,32 %-os kihasználtság). A bérlethez kapcsolódó hangversenyek kivétel nélkül teltházas koncertek, hiszen a bérletben nem eladott helyeket napijegyként értékesíteni tudjuk. A bérlet 10 előadást tartalmazott. A bérletsorozatban természetesen a Savaria Szimfonikus Zenekar játszotta a legfontosabb szerepet, a magyar és külföldi karmesterek és szólisták mellett együttesként a Máv Szimfonikusok és a Nemzeti Filharmonikus Zenekar volt a vendégünk.

A Szt. Márton bérlet előadásai ezúttal a szakrális műfajok mellett a „szentmártoni” hagyományok jegyében is szerveződtek. Az első két hangverseny, melyek 2016-ban, Szent Márton évében valósultak meg, nagyszerűen tükrözték a közösségépítés és az összefogás szellemiségét, míg a 2017-ben megrendezett két hangverseny zenei anyaga egyértelműen kapcsolódott a szakrális tematikához.

A Kamara bérlet a 2016/2017-os évadban 6 előadást tartalmazott. Ez az a bérlet, aminek tervezésekor arra törekedtünk, hogy a műfaj jellegzetes előadói formáit megismertessük a hallgatósággal. Az igényes műfaj népszerűsítése nem egyszerű, ezért propagálása további feladatokat jelent.

A Zenemanók bérlet 4 tematikus programja összesen 19 alkalommal hangzott el a Bartók teremben. Ez az a bérlet, ahol a Bartók Terem kicsinek bizonyult, csak pótszékekkel tudtuk biztosítani a megfelelő számú ülőhelyet.

**4. egyenlő bánásmód jegyében tett intézkedések (előadások akadálymentesítése)**

A Bartók Terembe kerekes székkel érkező, mozgáskorlátozott nézők a nézőteret akadálymentesen elérhetik. A terem 2007-es felújításakor külön erre a célra készítettünk egy mozgáskorlátozottak számára is használható liftet, mellyel minden gond nélkül feljuthatnak a nézőtérre. Mivel kétszárnyú ajtókkal rendelkezik a hangversenyterem, ezért minden hangverseny alkalmával mindkét szárnyat kinyitjuk a mozgáskorlátozottak problémamentes bejutása érdekében. A fogyatékkal élők számára kialakított illemhely minden általános előírásnak megfelel, és jelölése szerint egynemű. A fogyatékkal élők segítségére nézőtéri személyzetünk rendelkezésre áll.

**e) nézőszám növelésének gyakorlata**

**1. gyermek- és ifjúsági korosztály megszólítása (eszközök, eredmények)**

Városi óvodák rendszeresen látogatják a Bartók Termet, próbák előtt felmehetnek a gyermekek a színpadra, és testközelben ismerkedhetnek meg a hangszerekkel, zenészekkel, illetve a próbába belehallgatva kaphatnak képet a zenekari munkáról.

Rendhagyó zeneóráinkon a diákok egy zenekari próba keretein belül kapcsolódnak be a zenekar munkájába, bővíthetik zenei tudásukat szerzőkről, művekről.

A KLIKK által nyújtott támogatások és pályázatok egyre több iskolának segítenek abban, hogy diákjaik részesei lehessenek egy-egy koncertélménynek. Ebben a kezdeményezésben társak vagyunk, akár nyilvános főpróbák, akár önálló programok előadásával. A 2016-17-os évadban több ilyen alkalom történt, a következő évadban az eddigi érdeklődés alapján további felkérések várhatóak.

**2. akciók, kedvezmények rendszere és eredményei**

Bérletvásárló közönségünk különböző bérletek megvásárlása esetén 20-30 % kedvezményben részesül, és szólójegyeket is kedvezményesen vehetnek bizonyos hangversenyekre.

Diákoknak, nyugdíjasoknak kedvezményes árú jegyeket biztosítunk. Volt zenekari munkatársaknak, szombathelyi intézmények dolgozóinak, a Bartók Béla Zeneiskola, a Művészeti Szakközépiskola és a Savarai Egyetemi Központ tanárai és diákjai számára, illetve helyi kórusok tagjainak szakmai jegyet biztosítunk.

Vas Népe hűségkártyával rendelkezők 20 % kedvezményt kapnak szólójegyek vásárlásakor.

A város által preferált Szt. Márton kártya szintén kedvezményes lehetőségeket kínál.

A jegyelszámolások, illetve személyes tapasztalat alapján is mondható, hogy közönségszervezési munkánk eredményességére, valamint a közönség zenekarról alkotott véleményére is pozitív hatással vannak a kedvezmények.

**3. házon belüli és kívüli események**

Hangversenyeink jelentős része a Bartók Teremben kerül megrendezésre. Szombathelyen, a színházzal megvalósuló együttműködés során a színházban is játszott már a zenekar, illetve nagyszámú közönséget vonzó koncertek kapcsán az Agora ad otthont egy-egy műsorunknak. Városon belül több szabadtéri helyszínen muzsikált már a zenekar: Fő tér, az Emlékmű, Iseum, és oldalakon keresztül sorolhatnánk az országon belüli, illetve külföldi fellépések helyszíneit.

**4. közreműködés más koncertszervezők által rendezett előadásokon**

Belföldről és külföldről egyaránt érkeznek felkérések a zenekar számára. Amennyire a Savaria Szimfonikus Zenekar munkája engedi, igyekszünk eleget tenni minden felkérésnek, ezzel is öregbítve a zenekar hírnevét.

**f) médiakapcsolati tevékenység bemutatása**

**1. helyi, regionális és országos hatókör, illetve médiumok/felületek szerinti bemutatás**

Szándékunk a leendő közönség minél szélesebb körben, minél több csatornán történő informálása. Helyi szinten az SZTV kulturális műsorából rendszeresen tájékozódhatnak a szombathelyiek a zenekar hangversenyeiről és a zenekarral kapcsolatos eseményekről. A Friss FM közöl híreket a zenekarról és műsorairól. A helyi elektronikus sajtóban is lehetőség van informálódni a zenekarral kapcsolatban: friss.hu, vasnepe.hu, alon.hu, westindex.hu, vaskarika.hu, nyugat.hu. Írott sajtó: Vas Népe, Savaria Fórum, Maraton, Szombathelyi 7 nap.

Országosan: Zenekar újság, Muzsika folyóirat, Fidelio, fidelio.hu, jegy.hu, bizonyos műsorok kapcsán: port.hu, óriásplakát

**2. premier előtti és utáni médiaaktivitások**

Legtöbb hangversenyünket sajtóanyaggal harangozunk be, alkalmanként sajtótájékoztatókon informáljuk a média képviselőit. Hangversenyek után – amennyiben nem tisztelte meg koncertünket zeneértő újságíró – saját anyagot, kritikát küldünk a sajtónak.

**3. társulat tagjainak médiaaktivitásai**

A társulat minden tagja szívén viseli produkcióink népszerűsítését, vállalva akár médiában történő megjelenést, nyilatkozást is. Televízióban, írott sajtóban is jelenik meg időről-időre bemutatkozó anyag egy-egy zenekari művészről. „Az év zenekari művésze” országos szaklapokban is ad interjút magáról.

**4. saját gyártású anyagok és az alkalmazás felületeinek bemutatása**

***Éves szezonfüzet***: minden évben megjelenő kiadványunk, 1000 példányban készül, igény szerint utánnyomással.

Az aktuális évad utolsó hangversenyén már átvehető a következő évad műsorfüzete, ami egész évben elérhető minden érdeklődő számára a Bartók Teremben, az AGORA Jegyirodában, a Tourinform Irodában és a Weöres Színház Jegyirodájában. Az exkluzív megjelenésű, minőségi tartalmú évadfüzet a bérletes hangversenyeket összegzi. Terjesztése elsősorban a hangverseny-látogatók számára történik, illetve reprezentációs célból közéleti személyiségek, politikai vezetők és közintézmények vezetői számára is eljuttatjuk.

***Plakátok:*** a hagyományos plakátok készítését továbbra is alkalmazzuk, ám szerepük a mostani kommunikációs környezetben immáron kisebbnek tűnik. Viszonylag kis számban, és főként a bérleten kívüli eseményekhez készíttetünk plakátokat, változó mennyiségben. ***Műsorismertetők:*** minden hangversenyre külön műsorismertetőt készítünk. Az aktuális műsor ismertetésén kívül a következő hónap műsorait is népszerűsítjük rajta.

CD-k, DVD-k készülnek belső és külső használatra egyaránt.

**g) saját előadásaihoz kapcsolódó jegyárbevételeken túli, egyéb bevételi források feltárásával összefüggő tevékenység bemutatása és annak eredményessége**

Az intézmény vezetése rendkívül nagy energiát összpontosít a finanszírozás minél stabilabbá tételére, ezért minden lehetőséget igyekszik kihasználni, ami plusz bevételi forrást biztosít a zenekar számára. A klasszikus szponzoráció csaknem megszűnt a jelenlegi törvényi szabályzók / pl. TAO / miatt, de még így is pl. az évadfüzetünk finanszírozása külső támogatók, hirdetők segítségével valósul meg. Emellett a nagy hagyományok és a városban kialakult magas szintű elismertség okán hosszabb távú támogatói szerződésekkel is segítik a helyi vállalkozások a zenekar munkáját.

Az alapvető gondolatunk az, hogy szeretnénk partnerekké válni, és nem csupán, mint támogatandó intézmény fellépni a tárgyalásaink során. A partner szó alatt a kölcsönösséget értjük, tehát a tapasztalatok szerint meg lehet találni szinte minden cég esetében azt a plusz szolgáltatást, amely a hagyományos „megjelentetjük a támogatót valamennyi felületünkön” klisén túl sokszor a siker záloga.

**h) helyi művészeti, közoktatási, közművelődési és társadalmi, közösségi szervezetekkel való kapcsolatépítés bemutatása, együttműködések bemutatása**

A Savaria Szimfonikus Zenekar már alapítása óta kiemelt feladatként kezeli a helyi művészeti, közoktatási, közművelődési és társadalmi, közösségi szervezetekkel történő együttműködést.

A kezdeti oratórikus előadások illetve az Iseumi Operaelőadások kórusfeladatait a helyi Erkel, Madrigál, Pedagógus Kórusok illetve a Haladás Férfikar tagjai látták el, ez a tendencia a mai napig folytatódott: a zenekar számos operaprodukciójában a fent említett kórusok újjászervezésekor létrejött Erkel – Szt. Márton Oratórikus Kórus működik közre. Évente legalább egy alkalommal pedig a kórus által szervezett oratórikus koncerten adjuk elő közösen a műfaj valamely remekét. Immár hagyományos a szombathelyi evangélikus közösség „Vox Savariae” kórusával az együttműködés: idén ötödször rendeztünk közös hangversenyt, mely jótékonysági célokat szolgált. Hasonlóan szoros munkakapcsolat alakult ki a Capella Cantorum Savariensis énekegyüttessel is.

Művészeink jelentős része – hozzávetőlegesen 60% - a zenekari munka mellett pedagógusként is tevékenykedik. Az értő közönség és a remélt „zenészutánpótlás” nevelése egyaránt fontos feladat. A Bartók Béla Zeneiskolával közös épületben dolgozik a zenekar, így kialakult egy olyan együttélés, melynek során kölcsönösen számíthatunk a másik segítségére. A Művészeti Gimnázium és Szakközépiskola zenész hallgatói rendszeres hangverseny-látogatók. A öt éve közösen elindított zenei verseny alkalmával a legjobbnak ítélt produkciók a zenekar kíséretével szólalhatnak meg egy esti hangversenyen. A szezon során a Paragvári utcai Általános Iskolával még hangsúlyosabb együttműködést sikerült kialakítani: a kisiskolás korosztálynak kínált Mozart műsorban, a Diótörő bemutatóban az iskola kórusai magas színvonalon közreműködtek.

Szombathely meghatározó civil szervezeteivel, a Lions Clubbal, a Rotary Clubbal, a Honderű Polgári Körrel egyaránt értékes kapcsolatokat ápol az együttes: a zenekar vagy a zenekar tagjai rendszeres közreműködői az általuk szervezett jótékonysági rendezvényeknek, melyek helyszíne gyakran a Bartók Terem.

**i) az óvodai és iskolarendszeren belüli és azon kívüli oktatási-nevelési, művészetpedagógiai programhoz, a tantervi oktatáshoz való kapcsolódás bemutatása az együttműködés bemutatása**

A Zenemanók bérlet során az óvodás és kisiskolás korosztályból több mint 1400 kisgyerek hallgatta nagy érdeklődéssel a gondosan megszerkesztett műsort. Ifjúsági koncertjeinken a zenetörténet különböző stíluskorszakaiból válogatott műveket játssza a zenekar, sokszor szólista fellépőkkel és általában narrációval, így a zenehallgatás mellett ezeken a hangversenyeken is megismerkedhetnek a diákok a zeneművel kapcsolatos tudnivalókkal. A hangversenyek tematikája már korábban megismerhető a szakpedagógusok számára, így lehetőség nyílik arra is, hogy a hangversenyen elhangzó művekről illetve azokhoz kapcsolódó kulturális és egyéb meghatározó tényekről a diákokkal már a hangversenyt megelőzően tanórai keretek között beszélgessenek.

**j) a gyermek-, illetve ifjúsági korosztály igényes koncertlátogatásra nevelésének gyakorlata, módszertani leírások, foglalkozás típusai, tematika, eredmények, hatásainak bemutatása**

Ars poeticánk a „zene mindenkinek” szlogen jegyében fogalmazható meg. Meggyőződésünk, hogy habár jelenleg a koncertlátogató közönség átlag életkora a középkorú, vagy afölötti, az emberek minden bizonnyal élvezettel hallgatják a komoly zenét más generációkból is. Amennyiben a fiatalok érdeklődése jelenleg elfordulni látszik a komoly zenétől, ez csak az információra fókuszált, modern, technikai vívmányoknak köszönhetően van így, és átmeneti állapot. A zenekar feladata megtalálni az utat a fiatalokhoz is, bebizonyítani, hogy számukra is jelenthet élményt egy szimfonikus zenei hangverseny meghallgatása. Ehhez kitűnő eszköz pl. a Hollywood Classics, amely első évében a közönség 70%-a először járt a Bartók Teremben, viszont azóta nem csak a filmzenés estünkön látjuk őket viszont.

A zenekarunk az 1960-as évek óta ad külön ifjúsági hangversenyeket. Ez mostanra már négy megyére terjed ki, Vas megyén kívül 2016-2017-ben Zala és Veszprém megyében lépünk fel az ifjúság előtt, összesen 52 hangverseny szerepelt a jelenlegi szezon kimutatásaiban.

**k) helyi és országos turisztikai célokhoz való kapcsolódás bemutatása**

A város egyik meghatározó programjává, immár tradícióvá vált az Iseumi Játékok sorozata – az idei már az 7. évad volt. Az előadások népszerűek, a város kulturális ajánlataiban is szerepelnek.

**l) vezetőjének vezetői pályázatában rögzített, a művészeti tevékenységgel összefüggő vállalásainak teljesülése**

A vezetői pályázatomban megfogalmazott alapvető művészeti cél a felelősségteljes, jól átgondolt, megvalósítható, ám magas minőségű, értékközvetítő műsorpolitika. Úgy gondolom, hogy a közönség által kapott visszajelzések, melyek a legfontosabbak számunkra, azt igazolják: a 2016-2017-os évad kínálata és magvalósítása teljes mértékben megfelelt a publikum igényeinek. Szakmai szempontból a zenekari tagok a repertoár darabok mellett találkoztak új kihívásokkal, melyek megoldása mindenképpen segítette az egyének személyes fejlődését, ezáltal segíti a zenekar előadói színvonalának emelkedését is. Az elmúlt szezon során sikerült az eszközállomány bővítését is elindítani, megújult a Bartók Terem színpada valamint új fellépő ruhák beszerzése is megtörtént – ezek rendkívül fontos események, melyek elősegítik a társulat nyugalmát.

**2011. augusztus 18. után meghirdetett vezetői pályázatok esetén: az évadra vonatkozó teljesülés, illetve a pályázatban foglalt koncepcióval való összevetés**

A vezetői pályázatban felvázolt tervek időarányos megvalósulása terén mindenképpen elmondható a szinkronitás. Művészeti szempontból elmondható, hogy a bérletes és bérleten kívüli hangversenyek, a magyarországi és külföldi vendégszereplések tervezése és ezek bonyolítása minden szempontból megfelel a Savaria Szimfonikus Zenekar több évtizedes hagyományainak. Gazdálkodási és munkaszervezési, munkajogi szempontból az elmúlt szezonban sikerült kialakítani azt a működtetési formát, amely biztosítja a fenntartó által elvárt törvényességet, kiszámíthatóságot, átláthatóságot, így lehetőséget nyújt a fenntartó által is támogatott fejlődésre.

**II. Mutatószámok**

Az adatszolgáltatás évében lezáruló évadot alapul véve kell megadni, kivéve az a) pontot.

A létszám megállapításához a tárgyévet megelőző évben az előadó-művészeti szervezetnél teljes munkaidőben foglalkoztatott munkavállaló vehető figyelembe.

Művészi munkakörben, részmunkaidőben foglalkoztatott munkavállalót a részmunkaidő arányában kell figyelembe venni.

A b) pont adatait tény- és tervadatok szerinti bontásban, külön kell feltüntetni.

1. Tényadatok időszaka:

2016. év szeptember 1-jétől 2017.év július 31-ig.

a) a zenekar munkavállalói létszáma:

90 fő, ebből művészeti munkakörben 68 teljes állásban, 15 fő félállásban van alkalmazásban

b) a zenekar összes fellépésének száma

ebből **tény** **terv**

1. a hangversenyek száma: 103 alkalom 104

2. az opera-előadásokon történő közreműködések száma:: 2 alkalom 3

3. az ifjúsági hangversenyek száma: 52 alkalom 52

4. a bemutatott kortárs magyar művek száma: 6 4

5. a fizetőnézők száma: 42150 fő 40 000 fő

6. a kereskedelmi forgalomba hozott hangfelvételek, képfelvételek száma: 0 0

c) A fenntartó által 2016-ban biztosított támogatás összege 282.153.000 Ft

ebből a központi forrásból származó támogatás összege 164.400.000 Ft

Szombathely, 2017. augusztus 7.

Szombathely Megyei Jogú Város Önkormányzata Savaria Szimfonikus Zenekar Dr, Puskás Tivadar polgármester Kiss Barna igazgató